《夜读花翁诗什有感漫成鄙句拜呈藉以求教痴目》
宋代·杜范

士有当世志，谁肯专诗名。
自古巧文字，与道关废兴。
倾座听君巧，雄辨穷粗精。
目中无全牛，肯綮技未经。
胡为趁风月，候虫相与鸣。
静夜诵佳什，泠然如梦醒。
瘦巧自腴泽，险句自稳平。
譬彼有源水，随流作幽清。
奇抱叹皓首，败屋挑寒灯。
天运岂其然，人力非所能。
我读渊明诗，悠悠千古情。
衔觞岂好饮，采菊非餐英。
何时共皋益，赓歌在虞庭。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。